
REPUBLIKA E SHQIPËRISË

GJYKATA E LARTË

KOLEGJI CIVIL
Nr. 11243-02275-00-2017 Regj.Themeltar
Nr. 00-2026-1738 i Vendimit (245)
V E N D I M
NË EMËR TË REPUBLIKËS
Kolegji Civil i Gjykatës së Lartë i përbërë nga:

 



Valbon ÇEKREZI                - Kryesues

 


            Vojsava KOLA           
- Anëtare

 



Margarita BUHALI             - Anëtare

Sot më datë 29.04.2026, mori në shqyrtim në dhomën e këshillimit çështjen civile me 
nr. 11243-02275-00-2017 Regjistri Themeltar, datë regjistrimi 04.07.2017, që i përket: 
Paditës:
                        Ermira Metani (Leno)

Të Paditur:
             Vangjel Kostare

Drejtoria e Administrimit dhe Shitjes së Pronave Publike në  Ministrinë e Financave

ASHK Tiranë (ish Zyra e Regjistrimit të Pasurisë së Paluajtshme Tiranë)
Objekti i padisë: 
Pavlefshmëri absolute e kontratës së shitblerjes me nr. 1191 Rep., dhe nr.387 Kol., datë 22/01/1996, të lidhur midis Vangjel Kostare dhe të paditurit Agjencia Kombëtare e Privatizimit.
                                                Fshirjen e shënimit hipotekor nr.490, datë 23/01/1996.
Detyrimin e të paditurit Agjencia Kombëtare e Privatizimit të lidhë kontratën e shitblerjes me paditësen.
Sigurimin e padisë duke marrë si masë të përkohshme bllokimin pranë ZRPP Tiranë të tjetërsimit të pasurisë nr. 4/46, ndodhur në ZK nr. 8160 në Rr."Qamil Guranjaku", sipas regjistrit hipotekor nr.200/8160, datë 09.06.2003. 

Dëmin e shkaktuar nga përdorimi i sendit.

Baza Ligjore: 
Neni 32 i Kodit të Procedurës Civile; neni 92 e vijues i Kodit Civil; ligji nr.7512, datë 10.08.1991, “Për sanksionimin dhe mbrojtjen e pronës private, nismës së lirë të veprimtarisë private të privatizimit”; Ligji nr. 7930, datë 27.07.1995, “Për shitblerjen e trojeve” dhe VKM nr. 562, datë 09.10.1995, “Për mënyrën e shitjes së trojeve të ndërmarrjeve që privatizohen”.
KOLEGJI CIVIL I GJYKATËS SË LARTË 
pasi dëgjoi relatimin e gjyqtarit z. Valbon Çekrezi dhe si shqyrtoi çështjen në dhomë këshillimi në tërësi,
V Ë R E N:
I.
Rrethanat e çështjes

1. Referuar rrethanave të faktit të pranuara në gjykim rezulton se, paditësja Ermira Metani (Lena), si ish punonjëse në dyqanin shtetëror të bylmetit në Rr. “Qamil Guranjaku”, mbështetur në dispozitat ligjore për privatizimin e ndërmarrjeve shtetërore në vitin 1992, me kontratën e shitjes nr. 9369 Kol., dhe nr. 2529 Rep., datë 17.09.1992, ka blerë nga Ndërmarrja Ushqimore nr. 1 Tiranë një dyqan me sipërfaqe 63 m² i ndodhur në Rr. “Qamil Guranjaku”, Tiranë. Kjo pronë rezulton të jetë regjistruar në hipotekë (në ZRPP-në e kohës) me nr. 3039, datë 24.09.1992.
2. Ndërsa trualli poshtë këtij objekti të blerë nga paditësja është marrë me qira për një afat 20 vjet nga paditësja prej Komitetit Ekzekutiv të P.P. të Rajonit nr. 1 Tiranë. Ky fakt u vërtetua me kontratën e datë 09.09.1992 mes këtyre palëve. Sipas kësaj kontrate, afati i qirasë është përcaktuar 20 vjet.
3. Marrëdhënia mes paditëses dhe të paditurit Vangjel Kostare ka filluar që në 28 shtator të vitit 1992 me një akt marrëveshje për bashkëpronësi të këtij dyqani dhe aktivitetit tregtar që do të zhvillonin në këtë objekt në pronësi të paditëses. Në momentin e hartimit të kësaj akt-marrëveshjeje, paditësja Ermira Lena (Metani) nuk ishte bërë pronare e truallit, por vetëm e objektit dyqan.
4. Paditësja, me anë të kontratës së qirasë nr. 7959 Rep., dhe 1939 Kol., datë 02.09.1996, i lë me qira pjesën e vet të dyqanit të paditurit Vangjel Kostare me një afat 5-vjeçar kundrejt vlerës prej 50 000 lekë në muaj.
5. Me daljen e ligjit nr. 7930, datë 27.07.1995, “Për shitblerjen e trojeve” dhe VKM nr. 562, datë 09.10.1995, “Për mënyrën e shitjes së trojeve të ndërmarrjeve që privatizohen”, paditëses Ermira Metani i ka lindur e drejta që të blejë truallin poshtë objektit, dyqan të cilin e ka privatizuar si ish punonjëse e ndërmarrjes përkatëse.
6. Gjykata e Rrethit Gjyqësor Tiranë, me vendimin nr. 3981, datë 16.05.2011 ka vendosur: “Pranimin e kërkesë padisë. Konstatimin e pavlefshmërisë së kontratës me nr. 1191 Rep., e nr. 387 Kol., dt. 22.01.1996, lidhur mes Vangjel Kostare dhe Agjencisë Kombëtare të Privatizimit. Detyrimin e të paditurit, Drejtoria e Administrimit dhe Shitjes së Pronave Publike pranë Ministrisë së Financës, që të nënshkruaj kontratën e shitblerjes për truallin nën dyqanin më sipërfaqe 63 m2, rr. ”Qamil Guranjaku” Tiranë, e regjistruar në hipotekë në ZRPP Tiranë me nr.3039 dt.24.09.1992. Fshirjen e shënimit hipotekor nr. 490, dt. 23.01.1996. Ligjërimin e masës së sigurimit të marrë me vendimin e datës 27.03.2008. Detyrimi i të paditurit Vangjel Kostare që të paguaj vlerën e përdorimit të kësaj prone nga momenti i ngritjes së padisë deri në depozitimit e aktit të ekspertimi në vlerën 4,445,000 lekë. Një kopje e këtij vendimi dërgohet ZVRPP Tiranë. Shpenzimet gjyqësore në ngarkim të palës paditëse. Kundër vendimit lejohet ankim brenda 15 ditëve në Gjykatën e Apelit Tiranë, duke filluar ky afat nga e nesërmja e shpalljes së vendimit. Për palën në mungesë ky afat fillon nga dita e komunikimit të vendimit.
7. Gjykata e Rrethit Gjyqësor ka argumentuar në mënyrë të përmbledhur se, rezulton që i padituri Vangjel Kostare ka kryer disa veprime të kundërligjshme me qëllim fitimin e pronësisë së truallit poshtë këtij dyqani, për të cilin paditësja Ermira Metani kishte të drejtën për ta privatizuar. Rezulton nga provat e administruara në dosje se i padituri ka falsifikuar nënshkrimin e paditëses dhe më dt.18.09.1996 ka marrë autorizimin nr.809 të Agjencisë Kombëtare të Privatizimit (sot Drejtoria e Shitjes së Pronave Publike) “Për shitje trualli”.Në dt.22.01.1996 i padituri Vangjel Kostare ka lidhur kontratën nr. 1191 Rep., dhe 387 Kol., me të paditurin Agjencia Kombëtare e Privatizimit (sot Drejtoria e Shitjes së Pronave Publike) “Për shitjen e truallit” të objektit dyqan të privatizuar nga paditësja. Nga aktet e ekspertimit grafik të kryera dhe administruara si provë ka rezultuar që të dy këto dokumenta janë të falsifikuar, pasi në rekuizitën blerësi tek emri i Ermira Metanit nuk ka nënshkruar ajo, por një person tjetër, ku sipas aktit “duhet të ketë nënshkruar Vangjel Kostare”. Pra kjo kontratë për privatizimin e truallit është e falsifikuar dhe si e tillë përbën një veprim absolutisht të pavlefshëm në kuptim të nenit 92 të K. Civil. Si i tillë ky veprim është nul dhe nuk krijon pasoja juridike, pra edhe veprimet e tjera që kanë ardhur si rrjedhim i këtij veprimi janë të pavlefshme. Ky fakt rezulton të jetë provuar edhe me një vendim penal të formës së prerë, ku i padituri Vangjel Kostare është deklaruar fajtor për falsifikimin e këtyre dokumentave dhe është dënuar për këtë vepër penale të kryer.
8. Nga ana e të paditurit, duke përdorur këto dokumenta të falsifikuara, është zhvilluar edhe një gjykim me objekt pjesëtim i kësaj pasurie dhe pas kësaj ka regjistruar pronën në ZRPP Tiranë. Në kushtet kur provohet se ky vendim nr. 3772, dt. 10.06.2005, i Gjykatës së Rrethit Gjyqësor Tiranë me objekt pjesëtim sendi është marrë si rrjedhim i provave të falsifikuara, nuk ka asnjë vlerë juridike dhe nuk mund të ketë pasoja për palët. Po ashtu edhe regjistrimi i pasurisë bërë në ZRPP Tiranë për pasurinë nr. 4/46-N1 në zonën kadastrale 8160, volumi 14, faqe 163, në emër të të paditurit Vangjel Kostare është bërë mbi dokumenta të falsifikuara dhe si i tillë duhet të fshihet në përputhje me ligjin për regjistrimin e pasurive të paluajtshme. Në këtë gjykim u administrua si provë vendimi penal i Gjykatës së Rrethit Gjyqësor Tiranë nr.620, dt.23.04.2009, i lënë në fuqi me vendimin e Gjykatës së Apelit Nr. 1168, dt. 22.12.2009. Sipas këtij vendimi, i padituri V.Kostare është deklaruar fajtor dhe dënuar për falsifikimin e dokumentave të mëposhtëm: “Kontratën e shitblerjes së truallit nën objekt me nr. Rep., 1191, nr. Kol., 387, dt. 22/01/1996; Kontratën e dt. 09/09/1992 të qerasë mbi truallin; vërtetim pronësie i datës 10.05.2004 në lidhje me lokalin bulmetore”. Gjykata në pjesën e dispozitivit ka urdhëruar edhe asgjësimin e dokumenteve të falsifikuara të cituara më lart. Si përfundim, Gjykata arrin në përfundimin se kërkimi i padisë për të konstatuar si absolutisht të pavlefshme kontratën e shitblerjes së truallit nën objekt me nr. 1191 Rep., nr. 387 Kol., dt. 22/01/1996 është i drejtë dhe i bazuar në ligj e në prova dhe si i tillë duhet pranuar. Në këto kushte, kur dokumentat e pronësisë të regjistruara në ZRPP Tiranë janë absolutisht të pavlefshme, Gjykata çmon të drejtë edhe kërkimin për fshirjen e shënimit hipotekor nr. 490, dt. 23/01/1996, të bërë në bazë të këtyre dokumentave që në kuptim të ligjit janë nul. 
9. Sipas ligjit nr. 7930, dt. 27.07.1995, “Për shitblerjen e trojeve” dhe VKM nr.562, dt. 09.10.1995, “Për mënyrën e shitjes së trojeve të ndërmarrjeve që privatizohen”, paditëses Ermira Metani i ka lindur e drejta që të blejë truallin poshtë objektit, dyqan të cilin e ka privatizuar si ish punonjëse e ndërmarrjes përkatëse. Kështu që Gjykata arrin në përfundimin se kërkimi i paditëses lidhur me detyrimin e Drejtorisë së Shitjes së Pronave Publike që të lidhë kontratën e privatizimit të këtij trualli me paditësen Ermira Metani është i drejtë e i bazuar në këtë bazë ligjore të mësipërme. Paditësja në objektin e padisë ka kërkuar edhe shpërblimin e dëmit të shkaktuar nga përdorimi i sendit prej të paditurit, duke filluar afati nga data e ngritjes së padisë deri në dorëzimin e aktit të ekspertimit. Sipas aktit të ekspertimit të hartuar nga ekspertja, vlera e përdorimit të sendit, pronë e paditëses, nga data 17.07.2007 deri në dorëzimin e aktit dt. 04.04.2011 është 4,445,000 lekë. Gjykata, bazuar në nenin 608 të K. Civil, çmon se ky kërkim duhet të pranohet dhe se i padituri Vangjel Kostare duhet të paguajë paditësen Ermira Metani me vlerën 4,445,000 lekë si shkaktim dëmi nga veprime të paligjshme për periudhën e kërkuar nga paditësja.
10. Mbi ankimin e të paditurit Vangjel Kostare, Gjykata e Apelit Tiranë, me vendimin nr.959 datë 19.04.2012 ka vendosur: “Ndryshimin e vendimit nr.3981, datë 16.5.2011 të Gjykatës së Rrethit Gjyqësor Tiranë në këtë mënyrë, rrëzimin e padisë”.
11. Gjykata e Apelit ka argumentuar në mënyrë të përmbledhur se, çmon të drejta dhe të bazuara disa nga pretendimet e ngritura në ankim që interferojnë rreth zbatimit të ligjit procedural dhe material dhe konkretisht përsa i përket të drejtës për ngritjen e padisë dhe legjitimitetin aktiv të paditëses, si dhe përsa i përket fuqisë së vendimeve gjyqësore të formës së prerë, pretendime të cilat janë ngritur nga i padituri edhe gjatë gjykimit të çështjes në shkallë të parë, por të cilat nuk janë vënë në diskutim dhe as janë analizuar nga ana e asaj gjykate. Ndërkohë, në rastin konkret, e drejta që paditesja pretendon se i është shkelur dhe në bazë të të cilës është ngritur edhe padia objekt gjykimi, është e drejta e pronësisë mbi lokalin dhe truallin e tij, e drejtë kjo që me një vendim gjyqësor të formës së prerë (Vendimin Nr. 3772, datë 10.06.2005, të Gjykatës së Rrethit Gjyqësor Tiranë) i është njohur të paditurit Vangjel Kostare.
12. Referuar nenit 451/a të KPC-së, në rrethanat e rezultuara gjatë këtij gjykimi, përderisa nëpërmjet një vendimi gjyqësor të formës së prerë e drejta e pronësisë mbi lokalin dhe truallin i janë njohur të paditurit Vangjel Kostare, një vendim i tillë është i detyrueshëm edhe për gjykatën që shqyrton çështjen objekt gjykimi, përsa kohë në themel të saj është pikërisht kjo e drejtë, ku mungesa e të cilës për paditësen Ermira Metani çon në mungesën e legjitimitit material të saj në ngritjen e padisë objekt shqyrtimi. Gjykata e apelit vlerëson se përsa kohë lidhur me të drejtën e pronësisë mbi lokalin dhe truallin ka një vendim gjyqësor të formës së prerë, një vendim i tillë nuk mund të anashkalohet dhe as të injorohet, siç ka vepruar gjykata e shkallës së parë, e cila padrejtësisht dhe në kundërshtim me ligjin e ka konsideruar atë si pa asnjë vlerë juridike apo si një veprim juridik i pavlefshëm i rrjedhur nga një veprim juridik i tillë (kontrata e shitjes së truallit). Nëse paditësja Ermira Metani ka pretendime ndaj këtij vendimi gjyqësor, për goditjen e tij ajo mund të përdorë vetëm mjetet e njohura nga ligji.
13. Përveç sa më lart, lidhur me kërkimin e padisë për shpërblimin për përdorimin e sendit, gjykata e apelit çmon se gjykata e shkallës së parë padrejtësisht dhe në kundërshtim me ligjin ka transformuar natyrën e padisë së ngritur nga paditësja, nga një padi pronësie në një padi detyrimi dhe, për më tepër, duke mos vënë në diskutim dhe analizuar për asnjë moment ekzistencën e kushteve për lindjen e një detyrimi të tillë për të paditurin Vangjel Kostare. Gjykata e apelit çmon të theksojë se mes palëve ekziston një mosmarrëveshje për të drejtën e pronësisë apo të drejtat e rrjedhura prej saj, çka nuk mund të trajtohen si të drejta në kuadër të një marrëdhënieje detyrimi (e drejta e shpërblimit nga fakti i paligjshëm), siç ka vepruar gjykata e shkallës së parë.
14. Kundër këtij vendimi, më datë 17.05.2012 ka paraqitur rekurs paditësja Ermira Metani, duke kërkuar: “Prishjen e vendimit nr.959, datë 19.04.2012, të Gjykatës së Apelit Tiranë dhe lënien në fuqi të vendimit nr.3981, datë 16.05.2011, të Gjykatës së Rrethit Gjyqësor Tiranë”.
15. Gjykata e Lartë, me vendimin nr.8, datë 20.01.2016 ka vendosur: “Prishjen e vendimit nr.959, datë 19.04.2012, të Gjykatës së Apelit Tiranë dhe dërgimin e çështjes për rigjykim në po atë gjykatë me tjetër trup gjykues”.
16. Gjykata e Lartë ka arsyetuar se,  Gjykata e apelit ndonëse ka administruar të njëjtat prova të marra dhe shqyrtuara në gjykim në shkallë të parë ka arritur në konkluzionin sa sipër, duke evidentuar mungesën e interesit të ligjshëm të paditëses në ngritjen e padisë si dhe të cenimit të parimit të gjësë së gjykuar në vendimmarrjen e gjykatës së shkallës së parë. Kolegji vlerëson se ky përfundim i gjykatës së apelit është në kundërshtim me provat e administruara dhe të vlerësuara nga ajo gjykatë. Kështu Kolegji konstaton se privatizimi i truallit objekt gjykimi është realizuar me kontratën e shitblerjes së truallit me nr.1191 Rep., nr.387 Kol., datë 22 janar 1996 të lidhur ndërmjet Agjencisë Kombëtare të privatizimit në cilësinë e shitësit dhe Ermira Lena (Metani) e Vangjel Kostare në atë të blerësve. Ka rezultuar se në kontratën sa më sipër nënshkrimi i paditëses Ermira Metani të ketë qenë i falsifikuar dhe mbi këtë fakt i padituri Vangjel Kostare është dënuar me vendim penal të formës së prerë për veprën penale të përdorimit të dokumenteve të falsifikuara të parashikuar nga neni 186/2 të Kodit Penal. Referuar fakteve sa sipër Kolegji e vlerëson të gabuar përfundimin e gjykatës së apelit pasi: paditësja legjitimohet në ngritjen e padisë për shkak të interesit të ligjshëm për të goditur vendimin e pjesëtimit të formës së prerë të objektit dhe truallit të privatizuar nga palët ndërgjyqëse. Kështu vendimi objekt rekursi bazuar në nenin 494 të KPC pas marrjes formë të prerë përbën shkak për rishikimin e vendimit nr.3772, datë 10.06.2005, të Gjykatës së Rrethit Gjyqësor Tiranë me objekt pjesëtim i pasurisë së paluajtshme, duke përfshirë dhe truallin objekt i këtij gjykimi i blerë nga i padituri në mënyrë të kundërligjshme. Kolegji e vlerëson të gabuar përfundimin e arritur nga gjykata e apelit për cenimin e parimit të gjësë së gjykuar, pasi vendimi i pjesëtimit të pasurisë së paluajtshme megjithëse është për një çështje me të njëjtat palë ndërgjyqëse nuk ka të njëjtin objekt dhe shkak të padisë. Në atë gjykim është kërkuar t’i jepet fund bashkëpronësisë së palëve ndërgjyqëse në të kundërt me objektin dhe shkakun në këtë padi ku është kërkuar pavlefshmëria e veprimit juridik të shitjes së truallit duke pretenduar paditësja të drejtën e privatizimit të tij. Në këto rrethana Kolegji Civil i Gjykatës së Lartë vlerëson se çështja duhet të kthehet për rigjykim në gjykatën e apelit, e cila për t’iu dhënë zgjidhje problemeve të mësipërme, në respektim së të drejtave dhe detyrimeve të palëve që rrjedhin nga procesi gjyqësor civil ka për detyrë që të zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin (neni 14) dhe, duke bërë një cilësim të saktë të fakteve dhe veprimeve që lidhen me mosmarrëveshjen ta zgjidhë atë në përputhje me dispozitat ligjore dhe normat e tjera në fuqi (neni 16). Në rigjykim, gjykata e apelit duhet të hetojë në mënyrë të gjithanshme ligjshmërinë e fitimit të pronësisë së truallit nga i padituri Vangjel Kostare, dhe në përputhje me këtë të drejtë t’i japë përgjigje pretendimit të paditëses, referuar objektit të padisë; lidhur me pavlefshmërinë e veprimeve juridike dhe pasojat juridike që rrjedhin nga pavlefshmëria.
17. Në rigjykim, Gjykata e Apelit Tiranë, me vendimin nr.704 datë 23.03.2017 ka vendosur: “Lënien në fuqi të vendimit civil nr. 3981, datë 16.05.2011 të Gjykatës së Rrethit Gjyqësor Tiranë, me këtë ndryshim: Rrëzimin e kërkesë-padisë për dëmin e shkaktuar nga përdorimi i sendit. Lëshimin e urdhrit të ekzekutimit. Kundër vendimit lejohet rekurs në Gjykatën e Lartë”.
18. Gjykata e Apelit ka argumentuar në mënyrë të përmbledhur se, arrin në përfundimin se kërkimi i padisë për të konstatuar si absolutisht të pavlefshme kontratën e shitblerjes së truallit nën objekt, nr. 1191Rep., nr. 387., Kol., dt.22.01.1996, është i drejtë dhe i bazuar në ligj e në prova dhe si i tillë duhet pranuar. Në këto kushte, kur dokumentat e pronësisë të regjistruara në ZRPP Tiranë janë absolutisht të pavlefshme, Gjykata çmon se edhe kërkimi për fshirjen e shënimit hipotekor nr.490, dt. 23.01.1996, të bërë në bazë të këtyre dokumentave që në kuptim të ligjit janë nul. Sipas ligjit nr.7930, dt.27.07.1995, "Për shitblerjen e trojeve" dhe nr.562, dt. 09.10.1995, "Për mënyrën e shitjes së trojeve të ndërmarrjeve që privatizohen", paditëses Ermira Metani i ka lindur e drejta që të blejë truallin poshtë objektit, dyqan të cilin e ka privatizuar si ish punonjëse e ndërmarrjes përkatëse. Gjithashtu, Gjykata arrin në përfundimin se kërkimi i paditëses lidhur me detyrimin e Drejtorisë së Shitjes së Pronave Publike që të lidhë kontratën e privatizimit të këtij trualli me paditësen Ermira Metani është i drejtë dhe i bazuar në ligj.
19. Gjykata e Apelit, ndryshe nga Gjykata e shkallës së parë, përsa i takon kërkesës në objektin e padisë për shpërblimin e dëmit të shkaktuar nga përdorimi i sendit prej të paditurit, e gjen të pabazuar dhe si të tillë e rrëzon atë. Rezulton se eksperti i ka bërë kalkulimet duke llogaritur qeranë duke filluar nga data 17.07.07 deri në datë 04.04.11, me pa të drejtë Gjykata ka pranuar vlerësimin e tij pa marrë parasysh faktin që gjatë kësaj periudhe dyqani është në pronësi të të paditurit. Rezulton se në vitin 2005 bashkëpronësia ka marrë fund dhe paditësi ka marrë vlerën takuese afro 50 mijë euro, sipas vendimit të gjykatës. Referuar akt ekspertimit të kërkuar nga paditësja, është kryer vlerësimi total truall dhe objekt dhe në këto rrethana faktike Gjykata më pa të drejtë ka vendosur shpërblimin e dëmit pa asnjë shkak ligjor, në kundërshtim me nenin 16 të KPC. Paditësja rezulton se ka përfituar shumën 5,750,000 lekë si rrjedhojë e pjesëtimit të pronësisë sipas vendimit të sipërcituar, dhe njëkohësisht i njihet me vendimin objekt ankimi edhe e drejta e dëmshpërblimit në masën 4,445,000 lekë, kur ndërkohë kjo vlerë nuk i takonte, pasi paditësja ka pranuar që ka tërhequr vlerën e caktuar nga gjykata për pjesëtimin e pasurisë që ka pasur në bashkëpronësi me palën e paditur, ndërsa për vlerën e njohur objekt ankimi paditësja nuk legjitimohet. Nisur nga këto konsiderata juridike, Gjykata e Apelit Tiranë arrin në përfundimin se ky vendim duhet të lihet në fuqi, duke rrëzuar vetëm pjesën për dëmin e shkaktuar nga përdorimi i sendit, për të gjitha ato rrethana dhe fakte që u trajtuan në drejtimet e mësipërme, si dhe ato që analizohen hollësisht në vendimin Nr. 3981, datë 16.05.2011, nga Gjykata e Rrethit Gjyqësor Tiranë.
20. Kundër vendimit të Gjykatës së Apelit ka ushtruar të drejtën e rekursit paditësja Ermira Metani, i padituri Vangjel Kostare dhe Ministria e Financave. 
21. Rekursuesja pala paditëse Ermira Metani ka parashtruar këto shkaqe:
· Gjykata e Apelit Tiranë në vendimin e saj vetëm ka cituar pretendimet e palëve ndërgjyqëse në shkallë të parë, në ankimet respektive të ushtruara, disponimin e Gjykatës së Rrethit Gjyqësor Tiranë, si dhe ka keqinterpretuar përmbajtjen shkresore të vendimeve gjyqësore të përshkruara në to, duke mos marrë parasysh dokumentet dhe provat që ndodhen në dosje dhe nuk ka analizuar përse ato nuk gjejnë mbështetje në ligj për sa i përket dëmit të shkaktuar ndaj palës paditëse.
· Vendimi i Gjykatës së Apelit Tiranë është një vendim i paarsyetuar, në kundërshtim me vendimet e Gjykatës Kushtetuese dhe të Kushtetutës së RSH. Gjykata në pjesën më të madhe të vendimit ka riprodhuar pretendimet e secilës palë ndërgjyqëse, ka riprodhuar arsyetimin e vendimit të Gjykatës së Rrethit Gjyqësor Tiranë dhe vetëm në fund të faqes nr. 6 të vendimit gjykata është munduar të bëjë një arsyetim. Në asnjë moment nuk shprehet mbi ligjshmërinë ku bazohet për të rrëzuar kërkimin në padi për dëmin e shkaktuar. 
· Vendimi i Gjykatës së Apelit Tiranë është marrë në kushtet e moskryerjes së një hetimi të plotë dhe mosarsyetimit mbi faktet dhe rrethanat e paraqitura në gjykim. Vendimi i Gjykatës së Apelit është i drejtë përsa i përket pjesës së konstatimit të pavlefshmërisë absolute të kontratës së shitjes.
· Kontrata për privatizimin e truallit rezultoi e falsifikuar dhe e asgjësuar. Kjo kontratë përbën një veprim juridik absolutisht të pavlefshëm në kuptim të nenit 92 të Kodit Civil dhe si e tillë është nul dhe nuk krijon pasoja juridike, pra edhe veprimet e tjera që kanë ardhur si rrjedhim i këtij veprimi janë të pavlefshme dhe nuk mund të bëhen të vlefshme me asnjë veprim të mëvonshëm.
· Edhe vendimi nr. 3772, datë 10.06.2005 i Gjykatës së Rrethit Gjyqësor Tiranë është marrë si rrjedhim i provave të falsifikuara dhe nuk ka asnjë vlerë juridike. Me provat e reja duhet të rishikohen edhe pasojat e ekzekutimit të tij duke kthyer palët në gjendjen e mëparshme.
· I padituri Vangjel Kostare ka përdorur gjatë gjithë kësaj kohe objektin në bashkëpronësi të Ermira Metanit, Luan Metanit dhe një pjese të tij. Po ashtu ka përdorur edhe truallin e objektit për të cilin paditësja Ermira Metani ka likuiduar totalisht qiranë për 20 vjet. Në këtë rast paditësja ka pësuar një dëm që është llogaritur drejt nga ekspertët në gjykimin në shkallë të parë, dëm i përbërë nga dëmi efektiv dhe fitimi i munguar për shkak të ndërprerjes së aktivitetit, për të cilin duhet të përgjigjet i padituri.
· Është e vërtetuar se veprimet e të paditurit janë kryer me faj (me dashje). Pra ekziston lidhja shkakësore midis veprimit të kundërligjshëm dhe ardhjes së pasojës. I padituri ka pasur në përdorim pjesën takuese të Ermira Metanit sipas kontratës së qirasë nr.7959 Rep., dhe nr.1939 Kol., datë 02.09.1996, me të cilën paditësja i ka dhënë të paditurit pjesën e vet të pandarë të lokalit në bashkëpronësi për një afat 5-vjeçar me çmim 50.000 lekë në muaj. Ndërkohë që kishte në përdorim të gjithë dyqanin, i padituri ka kryer veprime të kundërligjshme duke larguar nga bashkëpronësia paditësen Ermira Metani.
· Më pas i padituri Vangjel Kostare ka zhvilluar fshehurazi një gjykim për pjesëtimin e pasurisë duke përjashtuar si palë shtetasin Luan Metani, i cili cilësohet bashkëpronar si bashkëshort i Ermira Metanit. Padrejtësisht pjesa e tij e pronësisë nga bashkëpronësia martesore nuk është përfshirë në gjykimin e paligjshëm për pjesëtimin e pasurisë.
· Në rastin konkret kemi shkaktim dëmi dhe përgjegjësia i takon personit që e ka shkaktuar atë, të paditurit Vangjel Kostare, i cili duhet të shndërrohet në debitor ndaj paditëses Ermira Metani. Vlera e dëmit duhet të jetë sipas llogaritjes së ekspertëve. Kjo gjen bazë në nenet 608, 609 dhe 610 të Kodit Civil. Në nenin 608 parashikohet përgjegjësia për shkaktimin e dëmit në mënyrë të paligjshme dhe me faj. Në nenin 609 parashikohet lidhja shkakësore midis veprimit dhe dëmit. Në nenin 610 parashikohet pavlefshmëria e marrëveshjeve që përjashtojnë përgjegjësinë për dëmin.
· Për sa më sipër, kërkojmë nga Gjykata e Lartë, në zbatim të nenit 485 të KPC, të vendosë ndryshimin e vendimit të Gjykatës së Apelit Tiranë nr. 704, datë 23.03.2017, duke vendosur lënien në fuqi të vendimit nr. 3981, datë 16.05.2011, të Gjykatës së Rrethit Gjyqësor Tiranë.
22. Rekursuesi i padituri Vangjel Kostare, ka parashtruar shkaqet: 

· Gjykata ka disponuar edhe detyrimin e Drejtorisë së Administrimit dhe Shitjes se Pronave publike pranë Ministrisë së Financës që të nënshkruaj kontratën e shitblerjes për truallin me paditësen Ermira Metani, duke përjashtuar në mënyrë të padrejtë bashkëpronarin tjetër (në atë kohë), palën e paditur Vangjel Kostare. Ky disponim i Gjykatës, i cili më pas është lënë në fuqi nga gjykata e Apelit Tiranë në vlerësimin tonë është marrë në interpretim dhe zbatim të gabuar të ligjit sepse sikundër edhe pala paditëse e ka pranuar, i padituri Vangjel Kostare ka qënë bashkëpronar i lokalit “njësi bulmetore", me sipërfaqe 62,3 m2, i ndodhur në Tiranë, referuar Akt Marrëveshjes së datës 28.09.1992, për Bashkëpronësi të sipërcituar.

· Në kushtet kur lokali mbi truall ishte privatizuar, dhe në atë kohë ishte në bashkëpronësi (që prej datës 28.09.1992) midis palës paditëse dhe palës së paditur Vangjel Kostare, në zbatim të ligjit të sipërcituar, Dega e Agjencisë Kombëtare të Privatizimit Tiranë ka shitur në favor të pronareve të objektit njësi tregtare, paditëses dhe te paditurit Vangjel Kostare, truallin me sipërfaqe 62,3 m2. Pra ky veprim juridik, është kryer konform Ligjit Nr.7980, datë 27.07.1995, "Për shitblerjen e trojeve", si dhe Vendimit të Këshillit të Ministrave Nr.562, datë 09.10.1995, "Për shitjen e truallit të ndërmarrjeve që privatizohen".

· Për sa më sipër, nuk qëndron arsyetimi i Gjykatës së Apelit se: "Me daljen e ligjit Nr.7930, datë 27.07.1995, "Për shitblerjen e trojeve" dhe VKM Nr.562, datë 09.10.1995, "Për shitjen e truallit të ndërmarrjeve që privatizohen", paditëses Ermira Metani i ka lindur e drejta që të blejë truallin poshtë objektit, dyqan të cilin e ka privatizuar si ish punonjëse e ndërmarrjes përkatëse” (shih faqen 5 të vendimit). Kjo për shkak se referuar ligjit të sipërcituar, e drejta për kalimin e truallit mbi të cilën ndodhet objekti privat (lokal "njësi bulmetore", me sipërfaqe 62,3 m2, në atë kohë në bashkëpronësi), legjitimon pronarët e këtij objekti (paditësen dhe të paditurin) të blejnë truallin mbi të cilin ndodhet objekti, sikurse dhe ka ndodhur.

· Fakti nëse firma e paditëses është e falsifikuar në kontratën për shitjen (privatizimin) e truallit të njësisë tregtare nr.1191 Rep., dhe nr.387 Kol., datë 22.01.1996, nuk ndryshon aspak thelbin e së drejtës së përfituar nga bashkëpronaret në atë kohë, pasi këta të fundit kanë përfituar 1½ e pronësisë së truallit, aq sa ju takonte dhe aq sa dispononin në pronësi për objektin (lokalin) e privatizuar mbi truallin objekt konflikti sipas nenit 4, të ligjit nr.7980, datë 27.07.1995, "Për shitblerjen e trojeve".

· Në këtë kontekst, rezulton e provuar se paditëses nuk është cënuar bashkëpronësia prej ½ e truallit që i takonte dhe që i është njohur me të drejtë.

· Në këtë kontekst, disponimi i gjykatës që detyron Drejtorinë e Administrimit dhe Shitjes se Pronave publike pranë Ministrisë së Financës që të nënshkruaj kontratën e shitblerjes për truallin vetëm me paditësen Ermira Metani, duke përjashtuar në mënyrë të padrejtë bashkëpronarin tjetër (në atë kohë), palën e paditur Vangjel Kostare, është në shkelje flagrante me ligjin për sa më sipër kemi parashtruar.

· Gjykata e Apelit Tiranë në faqen 5 të vendimit, në lidhje me vendimin gjyqësor për pjesëtimin e pasurisë arsyeton se: "Në kushtet kur vendimi gjyqësor i gjykatës së Rrethit është marrrë mbi prova të fallsifikuara, nuk ka asnjë vlerë juridike dhe nuk mund të ketë pasoja për palëť". Ky arsyetim i gjykatës është në zbatim të gabuar të ligjit, pasi ligjvënësi i ka rregulluar rastet kur një vendim i formës së prerë mund të atakohet për shkaqet e mësipërme si dhe procedurën përkatëse. Ndërkohë rezulton se ky vendim është në fuqi dhe është i formës së prerë, rrjedhimisht prodhon pasoja për palët. 
· Gjykata e shkallës së parë ka ndryshuar objektin e padisë pa kërkesë të paditësit, në kundërshtim me nenin 185 dhe 16 të KPC.
· Rezulton se kërkimi i paditësit në kërkesë padi është konstatimi i pavlefshmërisë së kontratës së shitblerjes së truallit në vitin 1996, e cila është hipotekuar sipas shënimit hipotekor nr 490, dt.23.01.1996, dhe rregullimi i pasojave të kësaj pavlefshmërie. Ndërkohë, ky shënim hipotekor, pas marrjes së vendimit të pjestimit formë të prerë nuk ekziston sepse trualli dhe godina janë të regjistruara në një pasuri të vetme me nr. 4/46-N1 në zonën kadastrale 8160. Në këto kushte ne mendojmë se gjykata ka dalë tej objektit të kërkesë padisë, çka përbën shkelje të rëndë proceduriale.
· Në përfundim kërkohet, ndryshimi i vendimeve dhe rrëzimin e kërkesë padisë si të pabazuar në ligj dhe në prova.
23. Rekursuesi i padituri Ministria e Financave, ka parashtruar shkaqet: 

· Gjykata e Apelit Tiranë ka gabuar kur ka konsideruar, se procedura e privatizimit të kryer nga Drejtoria e Drejtimit të Pronës Publike, nuk është e rregullt.

· Procedurat e shitjes së truallit në përdorim, sipërfaqe të domosdoshme, të ndërmarrjeve dhe objekteve shtetërore, të privatizuara, kanë filluar nga ana e ish Agjencisë Kombëtare të Privatizimit, me hyrjen në fuqi të ligjit nr. 7980, datë 27.07.1995 "Për shitblerjen e trojeve", si dhe V.K.M nr.562, datë 09.10.1995 "Për shitjen e truallit të ndërmarrjeve që privatizohen".

· Në rastin konkret duke zbatuar legjislacionin në fuqi, Agjencia Kombëtare e Privatizimit Tiranë ka lëshuar Autorizmin nr. 809, dt. 18.01.1996, në bazë të të cilit, nëpërmjet Kontratës së shitjes nr. 1191 Rep., dhe nr. 387 Kol., dt. 22.01.1996 "Për truallin sipërfaqe funksionale të ndërmarrjes", e regjistruar në regjistrin hipotekor nr. 490, dt. 23.01.1996, ka shitur në favor të pronarëve të objektit, paditëses dhe të paditurit Vangjel Kostare, truallin me sip. 62.3 m². Me anë të kontratës së mësipërme është blerë trualli i objektit, në përputhje me legjislacionin në fuqi dhe me pjesët takuese në bashkëpronësi mbi objektin.

· Duke ju referuar të gjitha fakteve, arrijmë në konkluzoinin, që paditësja ka qenë në dijeni të procedurave të privatizimit, ka qenë dakord me pjesën që i takonte pas ndarjes në natyrë, duke tërhequr shumën prej 5.750.000 lekë dhe i janë respektuar të gjitha të drejtat e saj si bashkëpronare.

· Nga sa më sipër, ish- Drejtoria e Administrimit dhe Shitjes së Pronave Publike, ka kryer të gjitha veprimet proceduriale, duke respektuar të gjithë dispozitat përkatëse ligjore dhe nënligjore në fuqi.

· Gjykata e Apelit Tiranë ka gabuar kur ka konsideruar, se nuk jemi përpara gjësë së gjykuar.

·  Kur vendimi ka marrë formë të prerë ai është i detyrueshëm për palët, trashëgimtarët e tyre, për personat që tërheqin të drejta nga palët, për gjykatën që ka dhënë vendimin dhe për të gjitha gjykatat dhe institucionet e tjera. Asnjë gjykatë nuk mundet të gjykojë sërish të njëjtën padi kundrejt të njëjtave pale. Në rastin konkret me anë të një vendimi të formës së prerë e drejta e pronësisë mbi lokalin dhe truallin i janë njohur të paditurit Vangjel Kostare.

· Në përfundim kërkohet pranimi i rekursit duke u ndryshuar vendimet e gjykatave të faktit dhe rrëzimin e padisë.

II. Vlerësimi i Kolegjit Civil 
24. Kolegji Civil i Gjykatës së Lartë (në vijim Kolegji) referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, vlerëson se rekursi i paraqitur nga pala paditëse Ermira Metani dhe Ministria e Financave nuk përmban shkaqe nga ato të parashikuara nga neni 472 i Kodit të Procedurës Civile që i bëjnë të cënueshme vendimet e gjykatave të faktit. Ndërsa, në rekursin e depozituar nga pala e paditur Vangjel Kostare konstatohen shkaqe nga ato të parashikuara nga neni 472 i Kodit të Procedurës Civile që i bëjnë të cënueshme pjesërisht vendimet e gjykatave të faktit.
25. Paraprakisht, Kolegji çmon të nevojshme të evidentojë faktin e ndryshimeve ligjore që ka pësuar Kodi i Procedurës Civile me ligjin nr. 44/2021, botuar në fletoren zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se: “...2.Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre.”. Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.
26. Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil të Gjykatës së Lartë, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Përjashtimisht, Kolegji vendos të kalojë çështjen në seancë dëgjimore në prani të palëve vetëm në dy raste: së pari, kolegji vlerëson se çështja paraqet rëndësi nga pikëpamja e së drejtës për njësimin ose zhvillimin e praktikës gjyqësore; së dyti, nisur nga problematikat e parashtruara apo për shkak të kompleksitetit të çështjes është e domosdoshme dëgjimi i palëve. Në çdo rast, referuar ndryshimeve që ka pësuar Kodi i Procedurës Civile në nenin 485 të tij, në dhomë këshillimi apo në seancë dëgjimore, Kolegji ka të drejtë të disponojë në një nga mënyrat e përcaktuar në këtë dispozitë. Pra, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimmarrjen e tij, i referohet dispozitave që janë aktualisht në fuqi.
Ndërsa referuar legjislacionit që ka qenë në fuqi përpara ndryshimeve ligjore të sipërcituara, Kolegji Civil i Gjykatës së Lartë, në dhomë këshillimi, nuk kishte kompetencë për të shqyrtuar në themel shkaqet e rekursit. Kolegji kishte të drejtë të vendoste mospranimin e rekursit, sipas rasteve të përcaktuara shprehimisht në ligj dhe vetëm kur rekursi ngrinte shkaqe ligjore sipas nenit 472 të Kodit të Procedurës Civile, vendoste kalimin në seance gjyqësore, në të cilën konkludonte në mënyrë përfundimtare. Pra, vendimi i ndërmjetëm i Kolegjit për kalimin e çështjes në seancë gjyqësore diktohej jo thjesht nga nevoja për të dëgjuar palët apo sepse çështja për shkak të natyrës nuk mund të shqyrtohej mbi aktet, por për shkak të pamundësisë së Gjykatës për efekt të ligjit për të disponuar në dhomë këshillimi, në një nga format e vendimmarrjes të parashikuar në nenet 485 të Kodit të Procedurës Civile. 
27. Kolegji konstaton, se me hyrjen në fuqi të Ligjit nr. 111/2018 “Për Kadastrën”, është krijuar Agjencia Shtetërore e Kadastrës, e cila është bashkim i AITPP-së, ALUIZNI-t dhe ZRPP-së. Me anë të këtij Ligji, ASHK-së, i kanë kaluar të drejtat dhe detyrimet, që sipas ligjit i ushtronin më parë këto persona juridikë publikë. Në zbatim të nenit 199 të Kodit të Procedurës Civile, Kolegji realizoi kalimin procedural të të paditurit, nga ZVRPP Tiranë, tek ASHK Tiranë, të cilës i kanë kaluar të drejtat dhe detyrimet e subjektit të mëparshëm.
28.Kolegji konstaton se, sipas rrethanave të faktit, të pranuara nga gjykatat rezulton se nëpërmjet një Kontrate Shitje, paditësja ka privatizuar (blerë) nga Ndërmarrja Tregtare Ushqimore nr.1, Tiranë një lokal “njësi bulmetore”, me sipërfaqe 62,3 m2, i ndodhur në Tiranë, Rruga “Qamil Guranjaku”, kontratë e cila është vërtetuar rregullisht nga noteri dhe e regjistruar në regjistrin hipotekor. Nga ana tjetër, lidhur me truallin nën lokal, paditësja ka lidhur një kontrate për dhënie me qira trualli me Seksionin e Urbanistikës të Komitetit Ekzekutiv Pluralist të Rajonit nr.1 Tiranë. Në shtator 1992, midis paditëses dhe të paditurit Vangjel Kostare është lidhur një Akt Marrëveshje për Bashkëpronësi, vërtetuar rregullisht te noteri dhe regjistruar në regjistrin hipotekor, ku ka rënë dakord që ta bëje të paditurin Vangjel Kostare bashkëpronar mbi lokalin, ku me nënshkrimin e akt marrëveshjes lokali i përkiste në bashkëpronësi paditëses dhe të paditurit. Më datë 22.01.1996, për shitjen (privatizimin) e truallit të njësisë tregtare,  është lidhur dhe Kontrata e Shitjes së Truallit nr.1191 Rep., dhe nr.387 Kol., datë 22.01.1996, e cila është regjistruar në regjistrin hipotekor. Me datë 02.09.1996, nëpërmjet Kontratës së Qirasë nr.7959 Rep., dhe nr.1939 Kol., paditësja i ka dhëne të paditurit Vangjel Kostare me qira pjesën e vetë të pandarë të lokalit në bashkëpronësi, për një afat 5-vjeçar, me çmim qiraje 50.000 lekë në muaj. Ka rezultuar se pasuria truall dhe njësi bulmetore, sipas kërkesës padisë së të paditurit është pjestuar në gjykatë, me vendim gjyqësor të formës së prerë, nga ku paditësja ka tërhequr vlerën prej 750.000 (pesë milion e shtatëqind e pesëdhjetë mijë) lekë. Në vijim gjatë këtij gjykimi pas pretendimeve të palës paditëse, ka rezultuar se pala e paditur Vangjel Kostare është deklaruar fajtor  për veprën penale “Falsifikimit të dokumenteve” (në formën e përdorimit), pasi nënshkrimi (firma) gjendur tek rekuizita “Blerësi”, poshtë shtypshkrimit në emër, mbiemër ERMIRA LENA, në Kontrate Shitje Trualli, me nr.1191 Rep dhe nr.87 Kol, datë 22.01.1996, përpiluar nga Notere Shpresa Spahiu, objekt ekspertimi, nuk është nënshkrimi origjinal i shtetases Ermira Metani (Lena) krahasuar me modelet e paraqitura”. 
29. Në rrethanat faktike të sipërcituara është vendosur nga gjykata e apelit në rigjykim, lënia në fuqi e vendimit të gjykatës së rrethit gjyqësor lidhur me disponimet “Konstatimin e pavlefshmërisë së kontratës me nr. 1191 Rep., e nr. 387 Kol., dt. 22.01.1996, lidhur mes Vangjel Kostare dhe Agjencisë Kombëtare të Privatizimit. Detyrimin e të paditurit, Drejtoria e Administrimit dhe Shitjes së Pronave Publike pranë Ministrisë së Financës, që të nënshkruaj kontratën e shitblerjes për truallin nën dyqanin më sipërfaqe 63 m2, rr.“Qamil Guranjaku” Tiranë, e regjistruar në hipotekë në ZRPP Tiranë me nr.3039 dt.24.09.1992. Fshirjen e shënimit hipotekor nr. 490, dt. 23.01.1996. Ligjërimin e masës së sigurimit të marrë me vendimin e datës 27.03.2008.”, ndërsa lidhur me disponimin “Detyrimi i të paditurit Vangjel Kostare që të paguaj vlerën e përdorimit të kësaj prone nga momenti i ngritjes së padisë deri në depozitimit e aktit të ekspertimi në vlerën 4,445,000 lekë”, ka vendosur rrëzimin e padisë, me arsyetimin se “[..] rezulton se eksperti i ka bërë kalkulimet duke llogaritur qeranë duke filluar nga data 17.07.07 deri në datë 04.04.11, me pa të drejtë Gjykata ka pranuar vlerësimin e tij pa marrë parasysh faktin që gjatë kësaj periudhe dyqani është në pronësi të të paditurit. Rezulton se në vitin 2005 bashkëpronësia ka marrë fund dhe paditësi ka marrë vlerën takuese afro 50 mijë euro, sipas vendimit të gjykatës[..]”
27. Kolegji konstaton se, për vendimmarrjen e gjykatës së apelit ka depozituar rekurs, pala paditëse, e cila ngre pretendime mbi pjesën e rrëzuar të padisë, duke analizuar se kjo vendimmarrje është e gabuar, pasi gjykata është bazuar në një vendim për pjestim pasurie, pasuri e cila për shkak të veseve të vullnetit me pasojë pavlefshmërie, nuk ka më të njëjtin bashkëpronësi, e për rrjedhojë, arsyetimi ligjor për rrëzimin e vlerës së qirasë në formën e dëmshpërblimit, me arsyetimin se është marrë vlera e sendit nga paditësja sipas pjesëtimit të pasurisë është në kundërshtim me ligjin. Gjithashtu, arsyetohet se Kodi Civil ka përcaktuar qartësisht kushtet ligjore me qëllim përfitimin e shpërblimit të dëmit, vlerësim i cili nuk rezulton të jetë marrë në shqyrtim nga ana e gjykatës së apelit. Rekursuesja ka pretenduar se, i padituri Vangjel Kostare ka përdorur gjatë gjithë kësaj kohe objektin në bashkëpronësi të Ermira Metanit, Luan Metanit dhe një pjese të tij. Po ashtu ka përdorur edhe truallin e objektit për të cilin paditësja Ermira Metani ka likuiduar totalisht qiranë për 20 vjet. Në analizë të shkaqeve të ngritura në rekurs nga paditësja nuk evidentohen shkelje ligjore nga ana e gjykatës së apelit lidhur me disponimin mbi shpërblimin e dëmit nga përdorimi i sendit. Në këtë kuptim, nuk gjenden shkelje ligjore sipas kërkesave të nenit 472 (a) (b) në zgjidhjen e çështjes nga gjykata e apelit sipas pretendimeve të ngritura në rekurs. Kolegji sjell në vëmendje se pretendimet në rekurs që ngrenë çështje të vlerësimit të provave, dalin jashtë juridiksionit rishikues dhe ekskluzivisht ligjor të Gjykatës së Lartë. Gjithashtu, Kolegji nuk konstaton shkelje ligjore referuar shkaqeve të rekursit të ngritura nga Ministria e Financave. Kjo në kushtet kur, kontrata për privatizimin e truallit ka rezultuar e falsifikuar dhe si e tillë përbën një veprim absolutisht të pavlefshëm në kuptim të nenit 92 të Kodit Civil, sikurse është arsyetuar nga gjykatat e faktit. Ndërkohë në lidhje me pretendimin e kësaj pale të parashtruar në rekurs në lidhje me zbatimin e parimit të gjësë së gjykuar referuar vendimit te pjesëtimit të pasurisë, një pretendim të tillë i është dhënë përgjigje në vendimin e Kolegjit Civil që ka kthyer çështjen për rigjykim. 
28. Ndërkohë i padituri në këtë gjykim ka ngritur si shkaqe rekursi se, ai së bashku me paditësen kanë qenë bashkëpranonarë të lokalit, ndërtesës së ngritur mbi truallin e kërkuar për privatizim. Disponimi i gjykatës për detyrimin e Drejtorisë së Administrimit dhe Shitjes së Pronave Publike pranë Ministrisë së Financës, për të lidhur kontratë me paditësen vjen në kundërshtim me ligjin pasi sendi i paluajtshëm është në pronësi të të paditurit dhe paditësit, e për rrjedhojë nuk mund të legjitimohet vetëm paditësja për të lidhur kontratë. 

29. Duke vlerësuar shkaqet ligjore të ngritura në rekurs nga i padituri, në raport me parashikimet që neni 472 i Kodit të Procedurës Civile, ka pasur në kohën e depozitimit të rekursit, para ndryshimeve të vitit 2017, ku përcaktohej se “Vendimet e shpallura nga gjykata e apelit dhe ato të gjykatës së shkallës së parë, në rastet që përcaktohen nga ky Kod, mund të ankimohen me rekurs në Gjykatën e Lartë vetëm kur: a) nuk është respektuar ose është zbatuar keq ligji; b) ka shkelje të rënda të normave procedurale (neni 467 i këtij Kodi)”, çmohet se ka vënd për cënimin e vendimit të gjykatës së apelit.
30. Gjykatat kanë pranuar se sa i përket sendit të paluajtshëm njësi bulmetore, ky send rezulton në bashkëpronësi midis palës paditëse dhe të paditurit që në vitin 1992. Lidhur me konstatimin e pavlefshmërisë së kontratës me nr.1191 Rep., e nr.387 Kol., dt. 22.01.1996, të lidhur mes Vangjel Kostare dhe Agjencisë Kombëtare të Privatizimit, në kushtet kur rezultoi nënshkrimi i paditëses i falsifikuar, me të drejtë është konstatuar pavlefshmëria absolute.  
31. Lidhur me pretendimet e ngritura nga i padituri Vangjel Kostare mbi disponimin e gjykatës për “Detyrimin e të paditurit, Drejtoria e Administrimit dhe Shitjes së Pronave Publike pranë Ministrisë së Financës, që të nënshkruaj kontratën e shitblerjes për truallin nën dyqanin më sipërfaqe 63 m2, rr.“Qamil Guranjaku” Tiranë, e regjistruar në hipotekë në ZRPP Tiranë me nr.3039 dt.24.09.1992.”, Kolegji çmon të referoj dispozitat ligjore sipas statusit që palët kanë pasur në kohën e lindjes së të drejtës. Ligji nr.7980, datë 27.07.1995 “Për shitblerjen e trojeve” neni 4, përcakton qartë se si dhe kur bëhet kalimi i pronës shtetërore në pronë private dhe parashikon se: “Kalimi i trojeve të zëna pronë shtetërore në pronë private është i detyrueshëm kur kërkohet nga i interesuari, në rastin kur: trualli është i objekteve që janë private ose që do të privatizohen. Kalimi bëhet në favor të pronarëve të këtyre objekteve. Trualli do të përdoret për zgjerime apo ristrukturime nga personat privatë që u lind kjo e drejtë nga ana urbanistike”. Ndërsa në VKM nr. 562, datë 09.10.1995, “Për mënyrën e shitjes së trojeve të ndërmarrjeve që privatizohen” është parashikuar se “1. Shitja e truallit sipërfaqe e domosdoshme për ushtrimin e veprimtarisë së ndërmarrjeve dhe objekteve që privatizohen të bëhet nga Agjencia Kombëtare e Privatizimit dhe degët e saj në rrethe, sipas përcaktimit në autorizimin e kalimit të pronësisë të lëshuar për këtë qëllim për ndërmarrjen apo objektin përkatës. 2. Sipërfaqja e domosdoshme për zhvillimin e veprimtarisë së ndërmarrjes ose pjesëve të ndara të saj përcaktohet mbi bazën e gentplanit ekzistues të ndërmarrjes duke hequr nga ajo sipërfaqe pjesë të panevojshme për funksionimin e ndërmarrjes. Kjo sipërfaqe përcaktohet nga komisionet e vlerësimit të ndërmarrjeve apo objekteve, zyrat e urbanistikës dhe organi i financës në pushtetin lokal dhe miratohet nga Drejtoria e Shoqërive Publike dhe degët e saj në dikastere apo pushtetet lokale sipas përkatësisë së ndërmarrjes apo objektit që shitet. 3. Shitja e truallit është pjesë e kontratës së shitjes së ndërmarrjes apo objektit. 4. Në rastet e ndërmarrjeve ose objekteve të privatizuara mbi bazën e kërkesës së pronarit të objektit apo ndërmarrjes të lidhet kontratë shitjeje për truallin e ndërmarrjes. Shitja e truallit të bëhet nga organet e përcaktuara në pikën 1 të këtij vendimi dhe sipas gentplaneve të ndërmarrjeve në dosjet e privatizimit. Në qoftë se pronari i objektit nuk dëshiron të blejë truallin e ndërmarrjes, atëherë vazhdon kontratën e qirasë së truallit me seksionin e financës përkatës.”
32. Kolegji çmon se, në kushtet kur, pronarë të njësisë tregtare rezulton sipas fakteve të referuara nga gjykatat të jenë si paditësja ashtu edhe i padituri, gjykatat kanë vepruar në kundërshtim me ligjin nr.7980, datë 27.07.1995 “Për shitblerjen e trojeve”, pasi në nenin 4 të tij përcaktohej se “Kalimi bëhet në favor të pronarëve të këtyre objekteve”. Pala paditëse legjitimohet dhe ka interes të ligjshëm sikurse ka evidentuar edhe Kolegji Civil i Gjykatës së Lartë në arsyetimin për kthimin e çështjes për rigjykim. Në këto kushte, kur pranohet ekzistenca e bashkëpronësisë së palëve ndërgjyqëse, Gjykata e Apelit dhe Gjykata e Rrethit Gjyqësor, kanë gabuar duke disponuar për detyrimin e Drejtorisë e Administrimit dhe Shitjes së Pronave Publike pranë Ministrisë së Financës për lidhjen e kontratës me paditësen, pasi në raport me përcaktimet ligjore pala paditëse rezulton bashkëpronare dhe në këto kushte, detyrimi i Drejtorisë së Administrimit dhe Shitjes së Pronave Publike pranë Ministrisë së Financës, duhet të ishte që të nënshkruajë kontratën e shitblerjes për truallin e mësipërm me paditësen Ermira Metani, në cilësinë e bashkëpronares. 
33. Sa më sipër, Kolegji vlerëson se vendimi i Gjykatës së Rrethit Gjyqësor Tiranë dhe Gjykatës së Apelit Tiranë janë pjesërisht rrjedhojë e zbatimit të gabuar të ligjit nr.7980, datë 27.07.1995 “Për shitblerjen e trojeve” dhe VKM nr. 562, datë 09.10.1995, “Për mënyrën e shitjes së trojeve të ndërmarrjeve që privatizohen”. Kolegji çmon se duhet disponuar me ndryshimin e vendimit nr. 3981, datë 16.05.2011 të Gjykatës së Rrethit Gjyqësor Tiranë dhe vendimit nr.704, datë 23.03.2017 të Gjykatës së Apelit Tiranë, vetëm sa i përket disponimit për detyrimin e të paditurit Drejtoria e Administrimit dhe Shitjes së Pronave Publike pranë Ministrisë së Financës, që të nënshkruajë kontratën e shitblerjes për truallin e mësipërm me paditësen Ermira Metani, në cilësinë ë bashkëpronares. Meqenëse çështja që shtrohet për vlerësim në rastin konkret lidhur me këtë kërkim kondicionohet me përcaktimin e ligjit të zbatueshëm pra përbën një çështje të interpretimit dhe zbatimit të ligjit material, në rastin konkret nuk paraqitet nevoja për rishqyrtimin apo rivlerësimin e fakteve dhe provave të administruara në gjykim. Për rrjedhojë, Kolegji çmon se ndodhemi përpara rastit kur duhet disponuar për zgjidhjen përfundimisht të çështjes, sipas nenit 485, shkronja “dh” “e” të Kodit të Procedurës Civile, nëpërmjet ndryshimit pjesërisht të vendimeve të gjykatave më të ulëta për disponimin që lidhet me detyrimin për nënshkrimin e kontratës së shitblerjes, skikurse u arsyetuar më sipër dhe lënien në fuqi të vendimit nr.704, datë 23.03.2017 të Gjykatës së Apeli Tiranë për pjesën tjetër.
PËR KËTO ARSYE:
        Kolegji Civil i Gjykatës së Lartë, në bazë të nenit 485, pika 1, shkronja “dh” “e” të Kodit të Procedurës Civile,
V E N D O S I:
Ndryshimin e vendimit nr. 3981, datë 16.05.2011 të Gjykatës së Rrethit Gjyqësor Tiranë dhe vendimit nr. 704, datë 23.03.2017 të Gjykatës së Apelit Tiranë, në këtë mënyrë:

-Detyrimin e të paditurit, Drejtoria e Administrimit dhe Shitjes së Pronave Publike pranë Ministrisë së Financës, që të nënshkruajë kontratën e shitblerjes për truallin e mësipërm me paditësen Ermira Metani, në cilësinë e bashkëpronares.

-Lënien në fuqi të vendimit nr.704, datë 23.03.2017 të Gjykatës së Apeli Tiranë për pjesën tjetër.

 Tiranë, më 29.4.2026

